નર્મદા બંધની સપાટી ૧૩૩ મીટર વટાવી : ૨.૮૫ લાખની ક્યૂસેક પાણીની આવક સામે ૨.૫૪ લાખની જાવક | નવગુજરાત સમય
20-08-2019 08:31 PM
1 / 1 RBPH ના છ અને CHPH ના ત્રણ ટર્બાઈનો ચલાવીને રોજની ત્રીસ મિલિયન યુનિટ વીજળીનું ઉત્પાદન હાલ કરવામાં આવી રહ્યું છે
કેવડિયા ખાતે ડેમના પંદર દરવાજા ખોલ્યા : નજારો જોવા માટે પ્રવાસીઓ સતત રહે છે ભારે ધસારો
સરદાર સરોવર નર્મદા ડેમમાં ફરી એક વાર પાણીની વિપુલ આવક થતા જ નર્મદા નદી બે કાંઠે થઈ છે. હાલ સરદાર સરોવર નર્મદા ડેમની જળ સપાટી મંગળવારે રાત્રે આઠ વાગે ૧૩૩.૦૧ મીટરે પહોંચી હતી. સરદાર સરોવર નર્મદા ડેમના ઉપરવાસમાંથી ૨.૮૫ લાખ ક્યુસેક પાણીની આવક નોંધાતા ડેમનાં પંદર દરવાજા ખોલીને ૨.૫૪ લાખ ક્યુસેક પાણી નદીમાં છોડાયું છે.
કેવડિયા ખાતે ડેમનો આ નજારો જોવા પ્રવાસીઓ મોટી સંખ્યામાં ઉમટી રહ્યા છે. અત્રે ઉલ્લેખનીય છે કે સરદાર સરોવર નર્મદા ડેમની સપાટી ૧૩૧ મીટર કરતા વધી જતાં ગત તારીખ ૯મી ઓગષ્ટના રોજ ડેમના ૨૫ દરવાજા ખોલાયા હતા. જ્યારથી ડેમના દરવાજા લગાવાયા ત્યાર બાદ પ્રથમ વખત દરવાજા ખોલાતા આ ઐતિહાસિક ઘટના નિહાળવા ખૂદ મુખ્યમંત્રી વિજય રૂપાણી અને ડેપ્યુટી મુખ્યમંત્રી નીતિન પટેલ કેવડિયા આવી પહોંચ્યા હતા. ગત તારીખ ૯મી ઓગષ્ટથી આજ સુધી સરદાર સરોવર નર્મદા ડેમમાંથી ૨૫૮૭૧૮૨ મેગા વોટ વીજ ઉત્પાદન થયું છે, જેની કિંમત ૧૧૬૪૨ લાખ રૂપિયા થાય છે.
સરદાર સરોવર નર્મદા બંધના ઉપરવાસના કેચમેન્ટમાં વરસાદ અને મધ્ય પ્રદેશના ઇન્દિરા સાગર અને ઓકારેશ્વર ડેમના ટર્બાઇનો ચાલતા ઉપરવાસમાંથી નર્મદા ડેમના સરદાર સરોવરમાં પાણીની આવકમાં નોંધપાત્ર વધારો થયો છે. જેના કારણે દરવાજા ખોલી નર્મદા નદીમાં પામી છોડવામાં આવી રહ્યુ છે. હાલ નર્મદા નદી બે કાંઠે વહી રહી છે. ત્યારે બીજી બાજુ પાણીની સારી આવક થતા RBPH ના છ અને CHPH ના ત્રણ ટર્બાઈનો ધમધમી ઉઠ્યા છે. રોજની ત્રીસ મિલિયન યુનિટ વીજળીનું ઉત્પાદન હાલ કરવામાં આવી રહ્યું છે.
નર્મદામાં લાખો ક્યુસેક પાણી ઠલવાતા સરદાર સરોવરથી આઠ કિલોમીટર દૂર આવેલો ત્રીસ મીટર ઉંચો ગોરા ગામ ખાતેનો દોઢ કિલોમીટર લાંબો બ્રિજ પાણીમાં ડૂબ્યો છે. હાલ પુલ પરથી પાણી પસાર થતા જ વાહન વ્યવહાર બંધ કરાયો છે. ડેમનાં ગેટ ખોલાતા નદી કાંઠે ન જવા માટે તંત્રએ તાકીદ જરૂર કરી છે. પણ જનજીવનને કોઈ અસર પહોંચે તેમ નથી. રાજપીપળાથી કેવડિયા જતા પ્રવાસીઓ વાયા ગરુડેશ્વર થઈને કેવડિયા પહોંચી શકશે. હાલ સ્થાનિક દસ જેટલા ગામો માટે આ રસ્તો બંધ થઇ ગયો છે. જયારે નર્મદા ડેમ અને સ્ટેચ્યુ જોવા આવતા પ્રવાસીઓ માટેનો પણ આ રોડ બંધ થઇ ગયો છે. જો કે પ્રવાસીઓ અહીંયા પહોંચી આ નજારો પણ માણી સેલ્ફી પાડી મઝા માણી રહ્યા છે.